Diari Oficial de la Generalitat Valenciana


Sumari del DOGV 5430, del 17-01-2007 (2006/14943)

RESOLUCIÓ de 12 de desembre de 2006, del director general de l'Institut Valencià de la Joventut, per la qual es procedeix a la concessió i a la denegació de les ajudes convocades a l'empara de l'Ordre de 28 de març de 2006, de la Conselleria de Benestar Social, per la qual es convoca concurs públic per a la concessió d'ajudes per a la posada en marxa i per a l'equipament d'empreses creades per jóvens.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5430

Data del DOGV
:   17-01-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2006/14350


Data del document
:   12-12-2006

Organisme emissor
:   Institut Valencià de la Joventut

Tipus de document
:   Resolució

Correcció d'errades

Anàlisi jurídica

 Descriptors 

:   * suport econòmic
    * ajuda pública
    * ajuda a les empreses
    * jove
    * empresa

I. Per l'Ordre de 28 de març de 2006, de la Conselleria de Benestar Social, publicada en el DOGV número 5.239, de 12 d'abril de 2006, es van convocar ajudes per a la posada en marxa i per a l'equipament d'empreses creades per jóvens.
II. De conformitat amb el que estableix la base novena de l'Ordre de 28 de març de 2006, el criteri bàsic de concessió ha sigut la viabilitat econòmica, financera, comercial i organitzativa del projecte, i que s'ha valorat de la manera següent:
a. Condicions dels promotors i inversió: fins a un màxim de 18 punts. En aquest apartat s'ha valorat el perfil professional dels socis (la formació i l'experiència prèvia), la proporció de capital social que posseeixen els jóvens, i l'especificitat dels actius i dels equips per al propòsit del negoci.
b. Àrea d'interés social: fins a un màxim de 25 punts. S'han valorat els apartats següents:
o Condició de minusvalidesa física, psíquica o sensorial del promotor, sempre que dispose del certificat de minusvalidesa expedit per l'organisme oficial competent d'acord amb el que preveu la normativa vigent.
o La quantitat i la qualitat de l'ocupació generada.
o La contractació de jóvens menors de 30 anys amb minusvalidesa física, psíquica o sensorial que disposen del certificat de minusvalidesa expedit per l'organisme oficial competent, d'acord amb el que preveu la normativa vigent.
o La contractació de jóvens menors de 30 anys.
o Que l'activitat promoguda siga d'interés social per prestar serveis que contribuïsquen a la igualtat d'oportunitats, a la millora del medi ambient, a la innovació tecnològica o organitzativa, a l'educació i a la formació, o a la millora de cooperació entre empreses.
c. Viabilitat econòmica: fins a un màxim de 17 punts. En aquest apartat s'han valorat l'anàlisi de mercat, l'anàlisi interna, els avantatges competitius i l'anàlisi d'objectius realitzat en el pla explícit de desenvolupament del negoci.
d. Viabilitat organitzativa: fins a un màxim de 20 punts. En aquest apartat s'han valorat la política de recursos humans, les polítiques d'abastiment, la producció i la distribució, i la política comercial.
e. Viabilitat financera: fins a un màxim de 20 punts. En aquest apartat s'han valorat els comptes financers i la necessitat de finançament públic del sol·licitant.
III. De conformitat amb el que disposa l'apartat 4 de la base huitena de la convocatòria, s'estableix com a puntuació mínima, la superació de la qual donarà lloc a l'obtenció de l'ajuda, la de 35 punts.
IV. De conformitat amb el que estableix la base huitena, la comissió avaluadora, després de l'estudi i valoració de les sol·licituds presentades, va elevar proposta de resolució al director general de l'Institut Valencià de la Joventut.
En virtut d'allò exposat, atesa la proposta de resolució elevada per la comissió avaluadora i en ús de les facultats atribuïdes per la base desena i la disposició final primera de l'Ordre de 28 de març de 2006, de la Conselleria de Benestar Social, per la qual es convoca concurs públic per a la concessió d'ajudes per a la posada en marxa i per a l'equipament d'empreses creades per jóvens, resolc:
Primer
Concedir a les empreses que s'indiquen en l'annex I les quantitats que s'hi expressen, en concepte d'ajuda per a la posada en marxa i per a l'equipament d'empreses creades per jóvens, a càrrec de les línies de subvenció SE000019 i SE000026 del pressupost de l'Institut Valencià de la Joventut per a 2006, respectivament.
Segon
Denegar a les empreses que s'indiquen en l'annex II l'ajuda sol·licitada pels motius que s'hi expressen.
Tercer
En virtut del que disposa la base dotzena de l'Ordre de 28 de març de 2006, de la Conselleria de Benestar Social, el pagament d'aquestes ajudes s'efectuarà en una sola vegada, per a la qual cosa els beneficiaris hauran de presentar, en el termini de 15 dies hàbils comptadors a partir de l'endemà del dia en què tinga lloc la publicació de la resolució de concessió de l'ajuda en el Diari Oficial de la Generalitat, la documentació següent:
- Quan la quantia de les ajudes supere conjuntament els 1.803,04 euros, certificats acreditatius que l'empresa es troba al corrent en les obligacions tributàries\* i davant de la Seguretat Social, la validesa dels quals s'haurà d'estendre al moment de concessió de l'ajuda, de conformitat amb el que estableix l'Ordre de 30 de maig de 1996, de la Conselleria d'Economia i Hisenda (DOGV núm. 2775 de 21 de juny de 1996) i en la forma que preveu el Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques (BOE núm. 257, de 26 d'octubre de 2001).
\*Quant als certificats de les obligacions tributàries, s'haurà d'adjuntar un certificat emés per l'Agència Estatal de l'Administració Tributària, que acredite que està al corrent de les obligacions tributàries amb l'esmentada Agència Estatal, i un altre certificat emés per la Conselleria d'Economia, Hisenda i Ocupació, que acredite que està al corrent de les obligacions de naturalesa tributària amb la hisenda autonòmica valenciana.
- En el cas de societats civils i comunitats de béns es requerirà, a més del certificat referit a l'entitat, el certificat de cada un dels membres integrants de la societat o agrupació, excepte per al certificat de la hisenda valenciana; en aquest cas n'hi haurà prou amb la presentació del de l'entitat.
Tota la documentació sol·licitada en els apartats anteriors que no siga original, haurà de ser confrontada.
Contra aquesta resolució, que posa fi a la via administrativa, es podrà interposar, postestativament, recurs de reposició davant del director general de l'Institut Valencià de la Joventut, en el termini d'un mes comptador a partir de l'endemà de la seua publicació en el Diari Oficial de la Generalitat, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació. Tot això de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'hi utilitze qualsevol altra via que es considere oportuna.
València, 12 de desembre de 2006.- El director general: Marcos Alós Cía.